text: Kitab Taurat adalah kitab suci nyang diwahyuin atau diturunin kêpadè Nabi Musa sêbagè pêdoman amè pêtunjuk buat Bani Israil. Kitab êni dipêrcayè sêbagè pirman Allah Swt. nyang disampèin sêcarè langsung kêpadè Nabi Musa di Gunung Sinai. Taurat atau Torah bêrasal dari bahasè Ibrani, yakni 'yarah'. Sêbagè katè gawè atau pèrba, 'yarah' dapêt diartiin sêbagè 'ngêbêri pêngajaran', 'ngajarin', atau 'ngênunjukkin'. Dalêm kontèks agamè, Torah bisè bêrmaknè 'ajaran atau pêrèntah dari Tuhan'. Katè Torah kêmudian dipakè dalêm arti nyang lêbih lêga, yakni aturan têrtulis atau lisan, dan akhirnyè nyakup sêluruh ajaran Yahudi. Sêlaèn ntu, Taurat jugè dimaknèin sêbagè 'pêngajaran/pêtunjuk/pêrèntah' atau 'tuman', bahkan 'sistim'.